บอร์ดเคาะ‘ผยง’ นั่งเอ็มดีกรุงไทย
บอร์ดกรุงไทยเคาะวันนี้ &#8220;ผยง&#8221; นั่งเอ็มดีคนใหม่
10 ส.ค. 2559

บอร์ดกรุงไทยเคาะวันนี้ “ผยง” นั่งเอ็มดีคนใหม่
นายสมชัย สัจจพงษ์ ปลัดกระทรวงการคลัง ประธานกรรมการธนาคารกรุงไทย เปิดเผยว่า ในวันที่ 10 ส.ค. จะมีการประชุมคณะกรรมการธนาคาร ซึ่งมีวาระที่สำคัญคือการพิจารณาบุคคลที่จะมาเป็นกรรมการผู้จัดการคนใหม่ของธนาคาร ซึ่งคณะกรรมการสรรหาได้ตรวจสอบคุณสมบัติเรียบร้อยแล้ว 
ทั้งนี้ ที่ผ่านมามีผู้สมัครเพียง 1 ราย คือ นายผยง ศรีวณิช รองกรรมการผู้จัดการใหญ่ ผู้บริหาร สายงานธุรกิจตลาดเงินตลาดทุน ซึ่งนายสมชัย ยืนยันว่าแม้มีผู้สมัครรายเดียวก็สรรหาได้หากมีคุณสมบัติเหมาะสม และหากคณะกรรมการเห็นชอบก็จะส่งเรื่องให้อนุกรรมการเจรจาผลตอบแทนร่วมกับสำนักงานคณะกรรมการนโยบายรัฐวิสาหกิจ (สคร.) เมื่อตกลงกันได้ก็จะให้เริ่มทำงานทันที ร่วมกับกรรมการผู้จัดการคนเก่าเพื่อส่งมอบงานจนกว่าจะหมดวาระ
สำหรับภารกิจของกรรมการผู้จัดการธนาคารกรุงไทยคนใหม่ จะต้องสนับสนุนนโยบายของผู้ถือหุ้นและรัฐบาล และต้องบริหารธนาคารให้ก้าวทันเทคโนโลยีที่เข้ามาเปลี่ยนการให้บริการทางการเงินของไทยอย่างรวดเร็ว รวมทั้งกลั่นกรองสินเชื่อต่างๆ ของธนาคารให้ละเอียดรอบคอบเพื่อไม่ให้เกิดความผิดพลาดหรือเสียหาย เพราะเป็นเรื่องที่ธนาคารแห่งประเทศไทย (ธปท.) จะเข้ามาตรววสอบการดำเนินการของธนาคาร จึงมีความจำเป็นต้องดำเนินการให้ถูกต้องให้มากที่สุด